June 18, bat Mali Ya jahpawt daw hkying hkum lahkawng daram gap hkat ai hpang, Myen asuya dap gaw Lahta Sammung KIA Dung (8) a Na Hkyem dap hpe wan nat jahten kau da nna bai wa mat ai lam, chye lu ai.
Ndai shara gaw, Kutkai a sinna-dingdung de Wunpawng Mungdan Shanglawt Hpyendap, KIA a Kaleng ginwang daw, Na Hkyem, Nam Hu lahta kawng kaw rai nna, aten hkying 6:30am kaw nna 8:30am du hkra gasat gala byin ai lam, KIA Dung (8) shiga lawk tsun ai re.
“Gap gasat hkat ai gaw Dung (8), Kung (1) ni hte gasat ai. Dai ni hte rau Div. ni nga ai re. Kung (1) ni na hpyendap hpe wan nat kau da ya nna bai wa mat ai,” nga nna KIA hpyendu langai tsun ai.
KIA Dapba (4), Dingda Ginwang ginjaw (Div.) du salang ni du nga ai, Kaleng ginwang daw kata Na Hkyem ginra de Myen hpyen hpung (Tat-ma 88 lawm ai) ni htu lung wa ai majaw June 16 ya shana hte June 17 ya jahpawt hta mung aten kadun hkrum katut gap hkat ai lam ni byin wa ai lam, lahta na mying n tsun mayu ai KIA hpyendu wa matut tsun ai.
COVID-19 mungkan kap bra ana zinli byin nga ai ladaw, May 10 kaw nna August 31 du hkra, jahten sharun hpung ngu masat ai, Rahkai AA hte byin ai majan hta lai, ngam ai nga shara yawng, mungdan ting madang majan jahkring tawn ai nga nna Tatmadaw Myen hpyendap ndau tawn ai re.
Raitimung, Lahta Sammung e Myen hpyendap gaw KIA dap daju ni hpe htu gasat ai lam ni galaw wa ai kaw, June praw 7 hta Muse ginwang kata KIA Dapba (6), Dung (9) a headquarter Htan Hpa Bum hpe gasat zing ai lam galaw wa sai. Dai hpang, matut manoi Kutkai ginwang kata na KIA Dapba (4), Dung (8) a Na Hkyem dap hpe gasat zing nna wan nat jahten kau da ai lam galaw ai rai nga ai.
Ya na zawn, Myen hpyendap gaw Lahta Sammung KIA dap ni langai hpang langai hpe htu gasat zing ai lam ni galaw nga tim, bilateral gap hkat jahkring na lam bawngban nga ten, asuya dap ni hpe sa htim gap ai lam n galaw na matu KIA dap ni hpe matsun da nga dingyang naw rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn